CELEX: 32021D2032
Language: sk
Date: 2021-11-19 00:00:00
Title: Rozhodnutie Rady (SZBP) 2021/2032 z 19. novembra 2021 o opatrení pomoci v rámci Európskeho mierového nástroja na podporu vojenských jednotiek, ktoré cvičí výcviková misia EÚ v Mozambiku

22.11.2021   
               
               
                  SK
               
               
                  Úradný vestník Európskej únie
               
               
                  L 415/25
               
            
         ROZHODNUTIE RADY (SZBP) 2021/2032
         z 19. novembra 2021
         o opatrení pomoci v rámci Európskeho mierového nástroja na podporu vojenských jednotiek, ktoré cvičí výcviková misia EÚ v Mozambiku
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 41 ods. 2,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     V súlade s rozhodnutím Rady (SZBP) 2021/509 (1)bol zriadený Európsky mierový nástroj (ďalej len „EPF“) na financovanie opatrení Únie v rámci spoločnej zahraničnej a bezpečnostnej politiky zo strany členských štátov s cieľom udržiavať mier, predchádzať konfliktom a posilniť medzinárodnú bezpečnosť v súlade s článkom 21 ods. 2 písm. c) zmluvy. Podľa článku 1 ods. 2 písm. b) bodu i) rozhodnutia (SZBP) 2021/509 sa z EPF predovšetkým môžu financovať činnosti zamerané na posilnenie kapacít tretích štátov a regionálnych a medzinárodných organizácií týkajúcich sa vojenských a obranných záležitostí.
                  
               
                     (2)
                  
                  
                     Súčasná kríza v provincii Cabo Delgado na severe Mozambiku má viacero rozmerov, pričom existuje vážne riziko, že sa rozšíri do iných provincií krajiny a susedných krajín. Mozambická vláda uvítala vyslanie nevýkonnej vojenskej výcvikovej misie Európskej únie v rámci integrovaného prístupu EÚ do krízou postihnutej provincie Cabo Delgado.
                  
               
                     (3)
                  
                  
                     Rada 12. júla 2021 prijala rozhodnutie (SZBP) 2021/1143 (2)o zriadení vojenskej výcvikovej misie Európskej únie v Mozambiku (EUTM Mozambique). Strategickým cieľom misie EUTM Mozambique je podporovať budovanie kapacít jednotiek mozambických ozbrojených síl vybratých na vytvorenie budúcej jednotky rýchleho nasadenia s cieľom vybudovať potrebné udržateľné kapacity uvedených jednotiek na obnovenie bezpečnosti a ochrany v provincii Cabo Delgado.
                  
               
                     (4)
                  
                  
                     Rada 30. júla 2021 schválila koncepčný dokument týkajúci sa opatrenia pomoci v rámci EPF na podporu vojenských jednotiek cvičených misiou EUTM Mozambique, vrátane naliehavého opatrenia na poskytnutie najnevyhnutnejšieho vybavenia a dodávok potrebných na riadny výcvik dvoch mozambických jednotiek, ktoré mali ako prvé absolvovať výcvik misie EUTM Mozambique.
                  
               
                     (5)
                  
                  
                     Ministerka zahraničných vecí Mozambickej republiky vo svojom liste z 27. augusta 2021 určenom vysokému predstaviteľovi Únie pre zahraničné veci a bezpečnostnú politiku (ďalej len „vysoký predstaviteľ“) požiadala Úniu, aby poskytla vybavenie, ktoré nie je určené na použitie smrtiacej sily, a dodávky všetkým mozambickým jednotkám, ktoré absolvujú výcvik misie EUTM Mozambique.
                  
               
                     (6)
                  
                  
                     Toto opatrenie pomoci sa má vykonávať so zreteľom na zásady a požiadavky stanovené v rozhodnutí (SZBP) 2021/509, a predovšetkým v súlade so spoločnou pozíciou Rady 2008/944/SZBP (3), a v súlade s pravidlami pre plnenie príjmov a výdavkov financovaných v rámci EPF.
                  
               
                     (7)
                  
                  
                     Rada potvrdzuje, že v súlade s Chartou Organizácie Spojených národov, Všeobecnou deklaráciou ľudských práv a medzinárodným právom, najmä medzinárodným právom v oblasti ľudských práv a medzinárodným humanitárnym právom, je odhodlaná chrániť, presadzovať a napĺňať ľudské práva, základné slobody a demokratické zásady a posilňovať právny štát a dobrú správu vecí verejných,
                  
               PRIJALA TOTO ROZHODNUTIE:
         
            Článok 1
            Zriadenie, ciele, rozsah pôsobnosti a trvanie
            
               1.   Týmto sa zriaďuje opatrenie pomoci v prospech Mozambickej republiky (ďalej len „prijímateľ“), ktoré sa má financovať v rámci Európskeho mierového nástroja (ďalej len „EPF“) (ďalej len „opatrenie pomoci“).
            
            
               2.   Cieľom opatrenia pomoci je podporiť budovanie kapacít a nasadenie jednotiek mozambických ozbrojených síl, ktorých výcvik má zabezpečiť misia EUTM Mozambique, aby sa uvedeným jednotkám umožnilo rozvíjať potrebné udržateľné kapacity na obnovenie bezpečnosti v provincii Cabo Delgado na severe Mozambiku, čím sa zabezpečí prítomnosť zodpovedných orgánov presadzovania práva na ochranu civilného obyvateľstva podliehajúcich zásadám právneho štátu a návrat zodpovedných štátnych štruktúr, ktoré poskytujú služby v celej provincii Cabo Delgado.
            
            
               3.   V záujme dosiahnutia cieľa stanoveného v odseku 2 sa mozambickým jednotkám uvedeným v odseku 2 poskytnú z opatrenia pomoci finančné prostriedky na toto vybavenie, ktoré nie je určené na použitie smrtiacej sily, a dodávky:
               
                           a)
                        
                        
                           individuálne vybavenie pre vojakov;
                        
                     
                           b)
                        
                        
                           kolektívne vybavenie na úrovni jednotky;
                        
                     
                           c)
                        
                        
                           pozemné a obojživelné mobilné prostriedky;
                        
                     
                           d)
                        
                        
                           technické zariadenia; a
                        
                     
                           e)
                        
                        
                           poľná nemocnica.
                        
                     
            
               4.   Trvanie opatrenia pomoci je 30 mesiacov odo dňa uzavretia zmluvy medzi správcom opatrení pomoci konajúcim ako povoľujúci úradník a subjektom uvedeným v článku 4. ods. 2 v súlade s článkom 32 od. 2, písm. a) rozhodnutia (SZBP) 2021/509.
            
         
         
            Článok 2
            Finančné dojednania
            
               1.   Finančná referenčná suma určená na pokrytie výdavkov spojených s týmto opatrením pomoci je 40 000 000 EUR.
            
            
               2.   Všetky výdavky sa spravujú v súlade s rozhodnutím (SZBP) 2021/509 a pravidlami pre plnenie príjmov a výdavkov financovaných v rámci EPF.
            
         
         
            Článok 3
            Dojednania s prijímateľom
            
               1.   Vysoký predstaviteľ uzavrie s prijímateľom potrebné dojednania s cieľom zabezpečiť súlad s požiadavkami a podmienkami stanovenými týmto rozhodnutím ako podmienku poskytnutia podpory v rámci opatrenia pomoci, ako aj naliehavého opatrenia, ktoré Rada schválila 30. júla 2021.
            
            
               2.   Dojednania uvedené v odseku 1 zahŕňajú ustanovenia, ktorými sa prijímateľovi ukladá povinnosť zabezpečiť:
               
                           a)
                        
                        
                           aby jednotky mozambických ozbrojených síl vycvičené misiou EUTM Mozambique dodržiavali príslušné medzinárodné právo, najmä medzinárodné právo v oblasti ľudských práv a medzinárodné humanitárne právo;
                        
                     
                           b)
                        
                        
                           riadne a efektívne používanie materiálnych prostriedkov poskytnutých v rámci opatrenia pomoci na účely, na ktoré boli poskytnuté;
                        
                     
                           c)
                        
                        
                           dostatočnú údržbu akýchkoľvek materiálnych prostriedkov poskytnutých v rámci opatrenia pomoci, aby sa zabezpečila ich použiteľnosť a prevádzková dostupnosť počas celého ich životného cyklu;
                        
                     
                           d)
                        
                        
                           aby sa žiadne materiálne prostriedky poskytnuté v rámci opatrenia pomoci na konci ich životného cyklu nestratili alebo nepreviedli bez súhlasu výboru nástroja, ktorý bol zriadený na základe rozhodnutia (SZBP) 2021/509, na iné osoby alebo subjekty ako tie, ktoré sú identifikované v uvedených dojednaniach.
                        
                     
            
               3.   Dojednania uvedené v odseku 1 zahŕňajú ustanovenia o pozastavení a ukončení podpory v rámci opatrenia pomoci v prípade, že sa zistí, že prijímateľ povinnosti stanovené v odseku 2 porušuje.
            
         
         
            Článok 4
            Vykonávanie
            
               1.   Vysoký predstaviteľ je zodpovedný za zabezpečenie vykonávania tohto rozhodnutia v súlade s rozhodnutím (SZBP) 2021/509 a pravidlami pre plnenie príjmov a výdavkov financovaných v rámci EPF, v súlade s integrovaným metodickým rámcom na posudzovanie a určovanie potrebných opatrení a kontrol v súvislosti s opatreniami pomoci v rámci EPF.
            
            
               2.   Vykonávanie činností uvedených v článku 1 ods. 3 zabezpečuje Ministerstvo obrany Portugalskej republiky.
            
         
         
            Článok 5
            Monitorovanie, kontrola a hodnotenie
            
               1.   Vysoký predstaviteľ zabezpečuje monitorovanie dodržiavania povinností stanovených v súlade s článkom 3 zo strany prijímateľa. Prostredníctvom tohto monitorovania sa vybuduje povedomie o kontexte a rizikách porušovania povinností stanovených v súlade s článkom 3 a prispeje sa k predchádzaniu takýmto porušeniam vrátane porušovania medzinárodného práva v oblasti ľudských práv a medzinárodného humanitárneho práva a činov sexuálneho a rodovo motivovaného násilia zo strany jednotiek ozbrojených síl Mozambiku podporovaných v rámci opatrenia pomoci.
            
            
               2.   Kontrola vybavenia a dodávok po dodaní sa uskutočňuje takto:
               
                           a)
                        
                        
                           overenie dodania, pričom osvedčenia o dodaní má podpísať zástupca ozbrojených síl koncového používateľa pri prevode vlastníctva;
                        
                     
                           b)
                        
                        
                           podávanie správ o inventári, pričom prijímateľ má podať každý rok správu o inventári dodávaných položiek; podávanie správ má pokračovať dovtedy, kým Politický a bezpečnostný výbor nerozhodne, že to už nie je potrebné;
                        
                     
                           c)
                        
                        
                           kontrola na mieste, pričom prijímateľ má vysokému predstaviteľovi umožniť, aby na základe žiadosti vykonal kontrolu na mieste.
                        
                     
            
               3.   Vysoký predstaviteľ vykoná hodnotenie vo forme prvého posúdenia opatrenia pomoci šesť mesiacov po vyslaní prvých dvoch jednotiek vyškolených misiou EUTM Mozambique do regiónu Cabo Delgado. Súčasťou toho budú návštevy na mieste zamerané na kontrolu vybavenia a dodávok dodaných v rámci opatrenia pomoci alebo akékoľvek iné účinné formy nezávisle získaných indormácií. Záverečné hodnotenie sa vykoná po ukončení dodania vybavenia v rámci opatrenia pomoci.
            
         
         
            Článok 6
            Podávanie správ
            Vysoký predstaviteľ predkladá počas obdobia vykonávania Politickému a bezpečnostnému výboru polročné správy o vykonávaní opatrenia pomoci v súlade s článkom 63 rozhodnutia (SZBP) 2021/509. Správca opatrení pomoci pravidelne informuje výbor nástroja zriadený rozhodnutím (SZBP) 2021/509 o plnení rozpočtu na strane príjmov a výdavkov v súlade s článkom 38 uvedeného rozhodnutia, a to aj poskytovaním informácií o zapojených dodávateľoch a subdodávateľoch.
         
         
            Článok 7
            Pozastavenie a ukončenie
            Politický a bezpečnostný výbor môže rozhodnúť o úplnom alebo čiastočnom pozastavení vykonávania opatrenia pomoci v súlade s článkom 64 rozhodnutia (SZBP) 2021/509.
            Politický a bezpečnostný výbor môže tiež odporučiť, aby Rada opatrenie pomoci ukončila.
         
         
            Článok 8
            Nadobudnutie účinnosti
            Toto rozhodnutie nadobúda účinnosť dňom jeho prijatia.
         
         
            V Bruseli 19. novembra 2021
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady (SZBP) 2021/509 z 22. marca 2021, ktorým sa zriaďuje Európsky mierový nástroj a zrušuje rozhodnutie (SZBP) 2015/528 (Ú. v. EÚ L 102, 24.3.2021, s. 14).
         
            (2)  Rozhodnutie Rady (SZBP) 2021/1143 z 12. júla 2021 o vojenskej výcvikovej misii Európskej únie v Mozambiku (EUTM Mozambique) (Ú. v. EÚ L 247, 13.7.2021, s. 93).
         
            (3)  Spoločná pozícia Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu (Ú. v. EÚ L 335, 13.12.2008, s. 99).